
Parlamentul  României

Camera  Deputaţilor

Comisia pentru industrii si servicii
Bucureşti, 23.06.2015
                             Nr.4c-3/209/2015

AVIZ

asupra proiectului de Lege privind stabilirea unor măsuri temporare pentru monitorizarea exporturilor şi a livrărilor intra-comunitare de materiale lemnoase


În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru mediu şi echilibru ecologic, cu proiectul de Lege privind stabilirea unor măsuri temporare pentru monitorizarea exporturilor şi a livrărilor intra-comunitare de materiale lemnoase, transmis cu adresa  nr.P.L.x477 din 17 iunie 2015, înregistrată sub nr.4c-3/209 din 19 iunie 2015.
Proiectul de lege are ca obiect de reglementare instituirea licenţei de supraveghere în scop statistic pentru monitorizarea exporturilor şi a livrărilor intra-comunitare de materiale lemnoase: buşteni, cherestea şi lemn de foc. Ca urmare, în termen de 45 de zile de la intrarea în vigoare a prezentei legi, orice operaţiune de export şi livrare intra-comunitară va fi însoţită de licenţa de supraveghere. 

Consiliul Legislativ a avizat favorabil actul normativ cu avizul nr.563/3.06.2015, cu observaţii şi propuneri care au fost însuşite de iniţiatori.                                      


Proiectul de lege a fost adoptat de Senat în şedinţa din 15.06.2015.                                                                               

Membrii comisiei au dezbătut proiectul de lege în şedinţa din 23.06.2015. 

În urma dezbaterilor, membrii comisiei au hotărât în unanimitate, să avizeze favorabil proiectul de Lege privind stabilirea unor măsuri temporare pentru monitorizarea exporturilor şi a livrărilor intra-comunitare de materiale lemnoase, în forma adoptată de Senat.
Prin obiectul şi conţinutul său, proiectul de lege face parte din categoria legilor ordinare.

Potrivit art.75 alin. (1) din Constituţia României, republicată, Camera Deputaţilor este Cameră decizională.

